text: 10.003 underskrifter mod at sløjfe akutbil i Haderslev
  14 marts 2016 kl. 10.09
  En deputation fra Haderslev afleverede mandag formiddag over 10.000 underskrifter mod at spare akutbilen i byen væk.
  Regionsrådsformand Stephanie Lose (V) tog imod i Regionshuset i Vejle, da en deputation fra Haderslev afleverede præcis 10.003 underskrifter. Og så var der endda godt 300 underskrifter, der ikke var kommet med.
  - Det giver noget tryghed, at vi har en akutbil i Haderslev, siger formand for Haderslev Butikker, Orla Bryld Mortensen, til TV SYD. Vi er en kommune med mange ældre, og en kommune med et stort geografisk område.  Vi har kaserne, vi har Fighter Wing i Skrydstrup og Beredskabsstyrelsen. Og vi har store sportsbegivenheder, hvor der er rigtig mange mennesker samlet.
  - Vi synes, at det er en for vigtig ting til bare at være en sætning i et sparekatalog, siger han videre.
  Regionsrådsformanden  kvitterede for underskrifterne.
  - Det gør bestemt indtryk på mig. Der er rigtig mange steder ude i regionen, hvor borgerne bruger underskrifter for at gøre os opmærksomme på, at det tilbud de har betyder rigtig meget for dem. Og vi er imponerede over det engagement, der er derude, siger Stephanie Lose til TV SYD.
  
  